Rezoluta e miratuara nga IDC-CDI, Komiteti Ekzekutiv, São Paulo-Brazil, 22 nëntor 2025

Rezolutë për situatën në Shqipëri: Integriteti zgjedhor, përqendrimi i pushtetit dhe ngritja e narko-shtetit

IDC-CDI:

Duke pasur parasysh Raportin Përfundimtar të OSBE/ODIHR-it për Zgjedhjet Parlamentare të 11 majit 2025 në Shqipëri,

Duke pasur parasysh Indeksin e Shtetit të së Drejtës 2025 të Ëorld Justice Project,[footnoteRef:2] si dhe Raportin e vitit 2025 të Departamentit të Shtetit të SHBA-së për Klimën e Biznesit në Shqipëri, [2: ËJPIndex2025.pdf] 


Duke pasur parasysh Kriteret e Kopenhagës, Dokumentin e Kopenhagës të OSBE-së (1990), Kodin e Praktikave të Mira në Çështjet Zgjedhore të Komisionit të Venecias dhe Kartën Evropiane të Vetëqeverisjes Vendore,

Duke pasur parasysh rezolutat e mëparshme të miratuara nga PPE-ja, CDI-ja dhe IDU-ja lidhur me regresin demokratik dhe korrupsionin në Shqipëri,

Duke shprehur shqetësimin se Shqipëria ka pësuar një regres të thellë demokratik, të shënuar nga shkrirja e partisë me shtetin, drejtësia selektive dhe infiltrimi sistemik i krimit të organizuar në strukturat politike dhe ekonomike, dhe duke pohuar se rruga e Shqipërisë drejt Bashkimit Evropian duhet të mbetet rreptësisht e bazuar në merita, e kushtëzuar nga përparimi i matshëm në demokraci, shtet të së drejtës dhe të drejta të njeriut,

I. Integriteti zgjedhor

Vëren me shqetësim të thellë gjetjet e Raportit Përfundimtar të OSBE/ODIHR-it, i cili konfirmon një shkrirje sistemike të pushtetit shtetëror me atë partiak, keqpërdorim të përhapur të burimeve publike dhe një klimë frikësimi e drejtësie selektive që mohoi konkurrencën e barabartë;

Vëren se ODIHR-i dokumentoi blerje votash, ndërhyrje kriminale dhe rrjete klienteliste që shkëmbenin vende pune, përfitime dhe leje kundrejt votave. Zbatimi i ligjit veproi në mënyrë selektive, duke përforcuar pandëshkueshmërinë;

Rikujton se ODIHR-i dokumentoi më shumë se 4 500 veprimtari të financuara nga shteti të kthyera në evente fushate, ndërkohë që KQZ-ja sanksionoi vetëm 18 prej tyre, duke nxjerrë në pah dështimin e plotë rregullator. Partia Socialiste në pushtet përdori zyrat publike, infrastrukturën dhe komunikimin për përfitim zgjedhor, në shkelje të Kodit Zgjedhor dhe të angazhimeve të Kopenhagës të OSBE-së;

Dënon ndjekjet penale dhe arrestimet e motivuara politikisht të drejtuesve të opozitës gjatë vitit zgjedhor, përfshirë Sali Berishën, Ilir Metën, deputetin Ervin Salianji dhe Fatmir Mediun, të cilat, siç vuri në dukje ODIHR-i, kontribuuan në një klimë konfrontimi, mosbesimi dhe drejtësie selektive dhe e penguan opozitën të merrte pjesë lirisht dhe në mënyrë të barabartë në procesin politik;

Vëren me shqetësim se dita e zgjedhjeve u shoqërua me frikësim, aktivistë të paautorizuar në qendrat e votimit dhe shkelje të fshehtësisë së votës, ndërkohë që mbi 90% e medias mbeti nën kontrollin e qeverisë;

ODIHR-i arrin në përfundimin se zgjedhjet nuk ishin as të lira, as të ndershme, të dominuara nga kontrolli shtet-parti, shtrëngimi dhe ndikimi kriminal, në shkelje të Dokumentit të Kopenhagës të OSBE-së, të standardeve të Komisionit të Venecias dhe të Nenit 25 të PNDCP-së (ICCPR);

Shpreh keqardhje se, pavarësisht rekomandimeve të përsëritura të BE-së dhe atyre ndërkombëtare, Shqipëria ka dështuar të zbatojë rekomandimet thelbësore të ODIHR-it që prej vitit 2013, duke përjetësuar një klimë pandëshkueshmërie për krimet zgjedhore, dhe se qeveria shqiptare nuk iu përgjigj asnjërës prej thirrjeve ndërkombëtare të shprehura në pesë rezolutat e mëparshme të CDI-së, PPE-së dhe IDU-së.

II. Përqendrimi i pushtetit dhe erozioni i kontrollit dhe balancave

Vëren se Kryeministri dhe Partia Socialiste në pushtet ushtrojnë kontroll pothuajse të plotë mbi institucionet shtetërore, përfshirë shërbimin civil, gjyqësorin, prokurorinë, organet rregullatore dhe median publike, duke eliminuar kështu mekanizmat efektivë të mbikëqyrjes dhe llogaridhënies;

Dënon pengimin sistematik të mbikëqyrjes kushtetuese dhe parlamentare, përfshirë rrëzimin e mocioneve të opozitës dhe të interpelancave urgjente, si dhe bllokimin e komisioneve hetimore parlamentare, veçanërisht atyre që hetojnë korrupsionin në shkallë të gjerë që përfshin Kryeministrin, farsën zgjedhore etj.;

Dënon shtypjen e mbikëqyrjes parlamentare, bllokimin e komisioneve hetimore dhe mospërfilljen e ekzekutivit ndaj vendimeve të Gjykatës Kushtetuese;

Vëren se Indeksi 2025 i ËJP-së e rendit Shqipërinë të 87-tën në botë, me rezultate veçanërisht të ulëta për kufizimet ndaj pushtetit qeveritar dhe për korrupsionin, duke konfirmuar erozionin e pavarësisë dhe llogaridhënies gjyqësore;

Shpreh keqardhje se Reforma në Drejtësi është shndërruar në një mekanizëm kontrolli politik dhe ndjekjeje penale selektive, duke paralizuar gjyqësorin dhe duke minuar besimin publik te shteti i së drejtës;

Vëren se mbi 200 000 çështje në pritje dhe vonesat e gjata gjyqësore (deri në 1 230 ditë për vendimet e arsyetuara me shkrim) përbëjnë mohim të drejtësisë.

III. Shqipëria si narko-shtet dhe kërcënim për sigurinë rajonale

Shpreh shqetësim të rëndë se Shqipëria është kthyer në një qendër madhore të trafikut të drogës dhe të pastrimit të parave, duke shërbyer si korridor logjistik për kokainën nga Amerika Latine drejt porteve evropiane;

Vëren me alarm infiltrimin kriminal të institucioneve shtetërore, përfshirë përfshirjen e trafikantëve të njohur dhe të rrjeteve kriminale në kontratat publike, në zhvillimin e turizmit dhe në proceset zgjedhore;

Rikujton provat për takime midis zyrtarëve të lartë qeveritarë dhe individëve të lidhur me Kartelin e Sinaloas dhe me grupet mafioze shqiptare;

Vëren se Eurostat-i dhe studime të pavarura konfirmojnë pastrim masiv parash në sektorin e ndërtimit në Shqipëri, me mbi 4 miliardë euro investime të pashpjeguara në sistemin bankar formal;

I referohet Raportit të vitit 2025 të SHBA-së për Klimën e Biznesit, i cili identifikon korrupsionin endemik, flukset e paligjshme të kapitalit dhe përdorimin e PPP-ve dhe të prokurimit publik për klientelizëm politik;

Paralajmëron se rrënjosja e një narko-ekonomie paraqet rreziqe të drejtpërdrejta për stabilitetin rajonal, minon besueshmërinë e zgjerimit të BE-së dhe kërcënon sigurinë evropiane.

IV. Thirrje dhe rekomandime

U bën thirrje Bashkimit Evropian, Shteteve të tij Anëtare dhe partnerëve demokratikë të sigurojnë që procesi i anëtarësimit të Shqipërisë të jetë rreptësisht i bazuar në merita, i lidhur me përparim të verifikueshëm në shtetin e së drejtës, integritetin zgjedhor dhe luftën kundër korrupsionit;

Nxit ngritjen e një misioni të pavarur monitorimi për shtetin e së drejtës, lirinë e medias dhe zgjedhjet në Shqipëri;

Kërkon sanksione të shënjestruara të BE-së dhe SHBA-së ndaj individëve dhe subjekteve të përfshirë në trafik droge, krim të organizuar dhe grupe terroriste, në pastrim parash dhe në manipulim zgjedhor.

Bën thirrje për ndihmë ndërkombëtare për të:

Luftuar pastrimin e parave dhe çmontuar rrjetet kriminale;

Mbështetur një reformë zgjedhore gjithëpërfshirëse dhe depolitizimin e administratës publike;

Forcuar pavarësinë e gjyqësorit dhe të medias;

Rikthyer funksionalitetin parlamentar dhe mbrojtjen e opozitës;

Siguruar zbatimin e plotë të rekomandimeve të OSBE/ODIHR-it;

Mbështet krijimin e një qeverie teknike për të mbikëqyrur zgjedhjet e ardhshme dhe për të garantuar besueshmërinë e tyre;

Shpreh solidaritet me qytetarët shqiptarë dhe me forcat demokratike që punojnë për rikthimin e pluralizmit, të llogaridhënies dhe të vlerave evropiane.

V. Përfundim

Ripohon se konsolidimi i një regjimi narko-autoritar në Shqipëri përbën jo vetëm një tragjedi të brendshme, por edhe një sfidë strategjike për sigurinë demokratike të Evropës.

Thekson se, pa veprime të menjëhershme korrigjuese, Shqipëria rrezikon të kthehet në një strehë të përhershme për krimin e organizuar, kapitalin e paligjshëm dhe qeverisjen autoritare brenda kufijve të Evropës.

Komiteti Ekzekutiv – São Paulo, 22.11.2025
